सृष्टि रचना पाँच स्थूल तत्त्वों से होने के कारण उन पाँच पदार्थ-तत्त्वों को जानने-देखने-समझने और पहचान कर सम्बन्ध स्थापित करने के लिए पाँच ज्ञानेन्द्रियाँ तथा इन पाँच ज्ञानेन्द्रियों के सहयोगार्थ पाँच कर्मेन्द्रियाँ भी इस मानव शरीर में नियत की गई हैं। ताकि मानव यथार्थ जानकारी तथा उसी के अनुसार यथोचित कार्य करते हुये तथा भोग-भोगते हुये अपने गन्तव्य स्थान को प्राप्त करे। दूसरे शब्दों में जिन पाँच तत्त्वों से मानव शरीर की रचना होती है, उन पाँच तत्त्वों के अपने-अपने विषय, जो तत्त्वों में ही सूक्ष्म रूप में निहित रहते हैं, शरीर के अन्तर्गत अपने-अपने लिए स्थान सुरक्षित कर लेते हैं, जिसके द्वारा शरीर बाहय स्थित पाँच तत्त्वों से निर्मित वस्तु रूप संसार से सुविधा पूर्वक सम्बन्ध स्थापित कर सके। यह सुरक्षित स्थान ही इन्द्रियाँ कहलाईं। ये इंद्रियाँ दो प्रकार की ज्ञानेन्द्रियों और कर्मेन्द्रियों के रूप में रहते हुये भी दोनों आपस में सम्बंधित होती हैं।